Tere hommikust, head ametikaaslased! Austatud Riigikogu! Alustame Riigikogu täiskogu I istungjärgu viienda töönädala neljapäevast istungit. Kõigepealt palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi! Ma palun Riigikogu kõnetooli Rainer Vakra!
Tere hommikust, hea juhataja! Head kolleegid! Minul ja veel kaheksal Keskerakonna fraktsiooni liikmel on arupärimine keskkonnaminister Keit Pentusele. Arupärimine käsitleb Tallinna kahe kõige rohelisema linnaosa, aga miks mitte ka teiste linnaosade korrastamata ja reformimata riigimaid. Riik on küll võtnud endale kohustuse ning ta on võtnud mitmeid parke ja looduskeskkondi kaitse alla, kuid jätnud need hiljem koristamata ja tähelepanuta. Siit ka meie arupärimine keskkonnaminister Keit Pentusele. Kas Nõmme ja Pirita parke, mis on riikliku kaitse alla võetud ja mida riigil on kohustus korras hoida, hakatakse edaspidi korras hoidma ning kas selleks leitakse raha? Kas võetakse midagi sellega ette? Aitäh!
Rohkem kõnesoove ei ole. Olen Riigikogu juhatuse nimel vastu võtnud ühe arupärimise. Riigikogu juhatus otsustab selle edasise menetlemise kodu- ja töökorra seaduse kohaselt. Head ametikaaslased! Meil on ka mõni teade. Esiteks, täna pärast istungi lõppu toimub Eesti-Taani parlamendirühma asutamise koosolek. Kokkukutsuja on Indrek Saar. Just äsja jõudis juhataja lauale teine teade. Loen selle ette: "Peale tänase istungi lõppu toimub Riigikogu saalis korteriühistute toetusrühma moodustamise koosolek." Kokkukutsuja on Margus Hanson. Ootame aktiivset osavõttu mõlemast koosolekust. Head ametikaaslased! Teeme kohaloleku kontrolli. Kohalolijaks registreerus 81 Riigikogu liiget, puudub 20. Head ametikaaslased! Ma tänan teid väga osalemise eest tänasel istungil ja abi eest selle juhtimisel! Täna meil päevakorras punkte ei ole, seega on istung lõppenud. Soovin teile jõudu teie töös! Istungi lõpp kell 10.03.